2012 m. Afrikos Tautų taurė
2012 m. Afrikos Tautų taurė – 28-asis Afrikos Tautų taurės turnyras, vykęs Gabone ir Pusiaujo Gvinėjoje 2012 m. sausio 21-vasario 12 dienomis, 4 miestuose. Šį turnyrą surengti konkuravo taip pat Angola, Libija ir Nigerija. Angolai atiteko 2010 m. čempionatas, Libijai – 2013 m. Nigerija palikta kaip atsarginis variantas, jei dėl kokių nors priežasčių Gabonas ir Pusiaujo Gvinėja būtų negalėjęs surengti čempionato. Dar prieš čempionatą tapo aišku, kad 2012 m. nauja komanda taps Afrikos čempione, nes 3 čempionatus iš eilės laimėjęs Egiptas neįveikė atrankos ciklo. Be to, į čempionatą nepateko tokios tituluotos komandos kaip Nigerija, Kamerūnas, Pietų Afrikos Respubika. Nugalėtojais pirmą kartą istorijoje tapo Zambijos futbolininkai, finale po baudinių serijos nugalėję Dramblio Kaulo Krantą (2006 m. jie po baudinių taip pat pralaimėjo Egiptui). Zambijos futbolininkai savo pergalę dedikavo netoli Gabono žuvusiems 1993 m. aviakatastrofoje. Dramblio Kaulo Kranto futbolininkai pralaimėjo, nors per visą čempionatą nepraleido nei vieno įvarčio.